縣齋秋日雨後寄李聖和
作者：劉摯
朝代：宋

paragraphs: 置閏歲八月，祝融冒秋權。
當代不肯歸，滯暑歊以延。
金行奮剛義，天令懲驕愆。
一雨惡氣死，百物疲瘵痊。
陰陽戰既定，灝氣蘇天淵。
揫斂物得性，豐給民有年。
小軒占幽寂，危坐涼翛然。
身如赦炮烙，蓬山弄飛泉。
冷風嘯梧竹，清響搖碧鮮。
淨几少喧蠅，髙簷除嘒蟬。
煩心爽已蜕，塵觀清疑仙。
于兹飭前懈，圖書獵陳編。
晤言隔朋類，披卷盟聖賢。
樂此懷髙風，北望心悁悁。